Volgens Jung is alles ’n manifestasie van die psige, en dus is die liggaam in kuns ook ‘n manifestasie van die psige soos vergestalt in simbole. Simbole verwys, in die hegte verwantskap tussen liggaam en syn, na die proses van menslike ontwikkeling. Kevin Roberts (1965-2009) was ‘n bekende Suid-Afrikaanse skilder wat aantreklike, rustige vroulike figure vasgevang het in herkenbare plaaslike landskappe, omring deur gewone objekte wat bydra tot die simboliese lae van die visuele beeld. Alhoewel sy bydrae tot Suid Afrikaanse kuns beduidend is, is sy werk nog skrams ondersoek deur die akademie. Hierdie artikel maak gebruik van ’n Jungiaanse raamwerk om geselekteerde skilderye te interpreteer aangesien Jung se teorieë oor die kollektiewe bewussyn, argetipes, anima, die natuur en simbole ingegrawe is in psigoanalitiese teorie, en ‘n goeie raamwerk aangaande “mites” voorsien vir ‘n gul interpretasie van kuns wat ook die verband tussen die persoonlike en die universele na vore bring. ’n Teoretiese raamwerk aangaande die ligaam-syn verband, gebaseer op Jung se skrywe sowel as die skrywe van neo-Jungiaanse teoretici, evolusie sielkundiges en psigoanalitiese kritici, word ingespan om geselekteerde skilderye deur Roberts te interpreteer. Hierdie interpretasie neem die nou verband tussen die mens se liggaam en syn in ag.